钦定古今图书集成/明伦汇编/氏族典/第159卷 > 《廖用贤尚友录》 > 韩棱
## 钦定古今图书集成/明伦汇编/氏族典/第159卷 > 《廖用贤尚友录》 > 韩棱

按《后汉书韩棱传》：“棱字伯师，颍川舞阳人，弓高侯颓
当之后也。世为乡里著姓。父寻，建武中为陇西太守。
棱四岁而孤，养母弟以孝友称。初为郡功曹，太守葛
兴中风，病不能听政，棱阴代兴视事。吏以棱掩蔽兴
病，专典郡职，遂致禁锢。显宗知其忠，诏特原之。由是
征辟，五迁为尚书令，与仆射郅寿、尚书陈宠同时，俱”
以才能称。肃宗尝赐宝剑，自手署其名曰：“韩棱楚龙
渊。”时论者以棱渊深有谋，故得龙渊。和帝即位，迁南
阳太守。数岁，征入为太仆。九年冬，代张奋为司空。明
年薨。子辅，孙演。